Asia C-73/17

Ranskan tasavalta

vastaan

Euroopan parlamentti

Kumoamiskanne – Toimielimiä koskeva oikeus – Euroopan unionin toimielinten ja tiettyjen elinten, laitosten ja yksikköjen kotipaikan sijaintia koskeva pöytäkirja – Euroopan parlamentti – Strasbourgissa (Ranska) pidettävän ”talousarviota käsittelevän istunnon” käsite – SEUT 314 artikla – Budjettivallan käyttäminen Brysselissä (Belgia) pidettävän ylimääräisen täysistuntojakson aikana

Tiivistelmä – Unionin tuomioistuimen tuomio (suuri jaosto) 2. lokakuuta 2018

(SEUT 314 artiklan 9 kohta; Euratomin perustamissopimukseen liitetyn pöytäkirjan N:o 3 ainoan artiklan a alakohta; EU- ja EUT-sopimuksiin liitetyn pöytäkirjan N:o 6 ainoan artiklan a alakohta)

(SEUT 314 artikla; Euratomin perustamissopimukseen liitetyn pöytäkirjan N:o 3 ainoan artiklan a alakohta; EU- ja EUT-sopimuksiin liitetyn pöytäkirjan N:o 6 ainoan artiklan a alakohta)

(Euratomin perustamissopimukseen liitetyn pöytäkirjan N:o 3 ainoan artiklan a alakohta; EU- ja EUT-sopimuksiin liitetyn pöytäkirjan N:o 6 ainoan artiklan a alakohta)

(SEUT 314 artiklan 4 kohdan c alakohta, 5 ja 6 kohta; Euratomin perustamissopimukseen liitetyn pöytäkirjan N:o 3 ainoan artiklan a alakohta; EU- ja EUT-sopimuksiin liitetyn pöytäkirjan N:o 6 ainoan artiklan a alakohta)

Parlamentin antamaa lainsäädäntöpäätöslauselmaa, jolla on hyväksytty unionin talousarviota koskeva yhteinen teksti toisessa käsittelyssä SEUT 314 artiklan 6 kohdan perusteella, on otettava tutkittavaksi. Kukin toimielin käyttää nimittäin tästä artiklasta johtuvia toimivaltuuksiaan noudattaen perussopimuksia. Jos budjettivallan käyttäjän kyseisen artiklan perusteella antamia erilaisia toimia ei voitaisi saattaa unionin tuomioistuimen käsiteltäväksi, ne toimielimet, jotka käyttävät budjettivaltaa, voisivat heikentää jäsenvaltioiden tai muiden toimielinten toimivaltaa tai ylittää toimivaltuuksilleen asetetut rajat. (ks. 16 kohta)

Euroopan unionin toimielinten ja tiettyjen elinten, laitosten ja yksikköjen kotipaikan sijainnista tehdyn pöytäkirjan ainoan artiklan a alakohdassa oleva ilmaisu ”talousarviota käsittelevä istunto” kattaa paitsi talousarvioesityksen ensimmäistä käsittelyä koskevan parlamentin varsinaisen täysistuntojakson, myös SEUT 314 artiklan 6 kohdan mukaisen toisen käsittelyn, joka takaa sovittelumenettelyssä päätettyä yhteistä tekstiä koskevan keskustelun ja äänestyksen täysistunnossa. Parlamentti käyttää nimittäin budjettivaltaansa täysistunnossa, on erityisen suuri merkitys unionin vuotuiseen talousarvioon perustuvan unionin toiminnan avoimuudelle ja demokraattiselle legitimiteetille. Viimeksi mainittuja ei voida taata pelkällä talousarvioesityksen ensimmäisellä käsitellyllä SEUT 314 artiklaan perustuvassa talousarviomenettelyssä, kun parlamentti tekee kyseiseen esitykseen tarkistuksia SEUT 314 artiklan 4 kohdan c alakohdan mukaisesti. Tästä on todettava, että parlamentin budjettivallan käyttäminen täysistunnossa on nimittäin perustavanlaatuinen hetki Euroopan unionin demokraattisessa elämässä, ja se edellyttää erityisesti täysistunnossa tapahtuvaa julkista keskustelua, jonka kautta unionin kansalaiset voivat saada tietoonsa erilaiset julkilausutut poliittiset suuntaukset ja siten muodostaa itselleen poliittisen mielipiteen unionin toiminnasta. Täysistunnossa käytävän parlamenttikeskustelun avoimuus vahvistaa sekä talousarviomenettelyn demokraattista legitimiteettiä unionin kansalaisiin nähden että unionin toiminnan uskottavuutta. SEUT 314 artiklan 4 kohdan c alakohdassa ja 5 kohdassa määrätty sovittelumenettely voi kuitenkin johtaa talousarvioesitykseen tehtäviin merkittäviin muutoksiin, joita ei ole tutkittu parlamentin ensimmäisessä käsittelyssä ja joista ei ole järjestetty julkista keskustelua sovittelukomiteassa. Tämän komitean kokoontumiset eivät ole julkisia ja niihin osallistuu 28 parlamentin jäsentä parlamentin enemmistösuhteiden mukaisesti mutta ilman, että tämän toimielimen kaikkien jäsenten poliittiset intressit tulisivat täysin edustetuiksi. (ks. 34–37 kohta)

Silloin, kun parlamentti ei ole keskustellut eikä äänestänyt talousarviota koskevasta yhteisestä tekstistä SEUT 314 artiklan 6 kohdassa säädetyssä 14 päivän pituisessa määräajassa, neuvosto voi hyväksyä tekstin yksin tämän artiklan 7 kohdan a alakohdassa määrätyin edellytyksin. Unionin toiminnan avoimuuden ja demokraattisen legitimiteetin, jotka käyvät ilmi talousarvion hyväksymismenettelyssä, kannalta on erittäin tärkeää, että parlamentti käyttää sille SEUT 314 artiklan 6 kohdassa annettua toimivaltaa ja lausuu tästä yhteisestä tekstistä täysistunnossa. Näin ollen parlamentin on toimittava tässä asiassa noudattaen kaikkea sitä huolellisuutta, tarkkuutta ja sitoutumista, mitä tällainen vastuu edellyttää, mikä merkitsee sitä, että parlamentissa käytävä keskustelu ja äänestys perustuvat tekstiin, joka on toimitettu parlamentin jäsenille ajoissa ja joka on käännetty kaikille unionin virallisille kielille. Unioni pitää nimittäin hyvin tärkeänä säilyttää monikielisyys, jonka merkityksestä muistutetaan SEU 3 artiklan 3 kohdan neljännessä alakohdassa. (ks. 40 ja 41 kohta)

Ks. tuomion teksti. (ks. 43 kohta)

Euroopan parlamentin on käytettävä budjettivaltaansa varsinaisen täysistuntojakson aikana Strasbourgissa ilman, että tämä Euroopan unionista tehtyyn sopimukseen, Euroopan unionin toiminnasta tehtyyn sopimukseen ja Euratomin perustamissopimukseen liitetyn Euroopan unionin toimielinten ja tiettyjen elinten, laitosten ja yksikköjen kotipaikan sijainnista tehdyn pöytäkirjan ainoan artiklan a alakohtaan perustuva velvollisuus olisi kuitenkaan esteenä sille, että talousarviosta keskustellaan ja äänestetään Brysselissä pidettävän ylimääräisen täysistuntojakson aikana, mikäli talousarviomenettelyn, sellaisena kuin siitä on määrätty SEUT 314 artiklassa, moitteettomaan kulkuun liittyvät vaatimukset niin edellyttävät. Tämän menettelyn sellainen kulku, joka edellyttäisi ehdottomasti sitä, että tämän pöytäkirjan ainoan artiklan a alakohtaa noudatetaan samalla kun parlamentti ei voi täysimääräisesti osallistua kyseiseen menettelyyn, olisi ristiriidassa näistä säännöksistä johtuvan vaatimusten tarpeellisen yhteensovittamisen kanssa. Parlamentilla on tällaista yhteensovittamista toteuttaessaan talousarviomenettelyn moitteettomaan kulkuun liittyvistä pakottavista vaatimuksista johtuvaa harkintavaltaa. Näin ollen silloin, kun unionin talousarvioesitystä käsitellään parlamentin ja neuvoston välisessä sovittelumenettelyssä, parlamentti ei tee arviointivirhettä, kun se kirjaa unionin talousarviota varainhoitovuodeksi koskevaa yhteistä tekstiä koskevan keskustelun ja äänestyksen Brysselissä pidettävän ylimääräisen täysistuntojakson esityslistaan ja kun se hyväksyy tämän tekstin tämän saman täysistuntojakson aikana antamallaan lainsäädäntöpäätöslauselmalla. Tästä on todettava, että ei voida perustellusti väittää, että parlamentti olisi voinut lausua unionin vuotuista talousarviota koskevasta yhteisestä tekstistä Strasbourgissa pidetyn sen varsinaisen täysistuntojakson aikana, joka alkoi neljä päivää sen jälkeen, kun neuvosto oli toimittanut parlamentille kyseisen yhteisen tekstin. Sillä, että parlamentti käyttää SEUT 314 artiklan 6 kohdassa määrätyn määräajan kokonaisuudessaan, ei voida kyseenalaistaa mainittujen esityslistojen eikä lainsäädäntöpäätöslauselman laillisuutta toimielinten kotipaikoista tehtyyn pöytäkirjaan nähden. Parlamentilla on oikeus käyttää kokonaisuudessaan määräajat, jotka sille on asetettu SEUT 314 artiklan säännöksillä. Lisäksi eri poliittisten ryhmien ja budjettivaliokunnan sisäiset keskustelut vievät huomattavasti aikaa, ja tämä aika on erittäin tärkeä täysistunnossa tapahtuvan talousarviokeskustelun ja -äänestyksen valmistelemisen ja mahdollisen enemmistön saavuttamisen kannalta. (ks. 44, 45, 56 ja 61 kohta)